EGCO คาดกำไรแตะ 1 หมื่นลบ. ในปี 60 เดินหน้าเพิ่มสัดส่วนลงทุนตปท.
EGCO คาดกำไรแตะ 1 หมื่นลบ. ในปี 60 เดินหน้าเพิ่มสัดส่วนลงทุนตปท. เผยอยู่ระหว่างศึกษาลงทุน 6 โครงการในกลุ่มอาเซียน
25 พ.ย. 2558

นายชนินทร์ เชาวน์นิรัติศัย กรรมการผู้จัดการใหญ่คนใหม่ของ บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัทยังให้ความสำคัญกับการขยายการลงทุนในธุรกิจไฟฟ้าที่มีความเชี่ยวชาญ โดยตั้งเป้าหมายที่จะเป็นบริษัทพลังงานในระดับภูมิภาคเอเชียแปซิฟิก พร้อมรักษาอัตราผลตอบแทนผู้ถือหุ้น(ROE) อย่างน้อย 10% ขณะที่คาดว่าบริษัทจะสามารถทำกำไรได้ในระดับ 10,000 ล้านบาทภายในปี 60
ทั้งนี้ในช่วง 2 ปีข้างหน้าบริษัทจะให้ความสำคัญกับการขยายธุรกิจในต่างประเทศมากยิ่งขึ้น โดยเฉพาะประเทศที่มีฐานทางธุรกิจอยู่แล้ว  ได้แก่ ฟิลิปปินส์  และ สปป.ลาว รองลงมาคือ อินโดนีเซีย  และ ออสเตรเลีย รวมถึงจะพิจารณาโอกาสการลงทุนในกลุ่มประเทศอาเซียนอื่น เช่น เมียนมาร์ เวียดนาม และมาเลเซีย โดยตั้งเป้าหมายให้มีสัดส่วนรายได้จากการลงทุนในต่างประเทศเพิ่มขึ้นเป็น 50% จากปัจจุบันอยู่ที่ 37% ขณะเดียวกันบริษัทมีความพร้อมเต็มที่สำหรับการลงทุนในประเทศหากมีโอกาส
โดยปัจจุบัน บริษัทยังมีโครงการในต่างประเทศที่อยู่ระหว่างดำเนินการ จำนวน 3  โครงการ ได้แก่ โครงการไซยะบุรีที่สปป.ลาว โครงการโรงไฟฟ้าถ่านหินซานบัวนาเวนทูรา และมาซินลอค ส่วนขยายในฟิลิปปินส์  รวมปริมาณไฟฟ้าตามสัญญาซื้อขายและตามสัดส่วนการถือหุ้นประมาณ 505 เมกะวัตต์ ซึ่งบริษัทเตรียมเงินลงทุนทั้ง 3 โครงการนี้ประมาณ 42,000  ล้านบาท
นอกจากนี้ยังมีโครงการที่บริษัทอยู่หว่างการศึกษาความเป็นไปได้ในการลงทุนประมาณ 6 โครงการ ซึ่งเป็นโครงการในประเทศและโครงการในกลุ่มประเทศอาเซียน ได้แก่ สปป.ลาว เมียนมาร์ อินโดนีเซีย และเวียดนาม เพื่อเป็นการเพิ่มรายได้ให้บริษัทอย่างต่อเนื่อง
อนึ่ง นายชนินทร์ เข้ามาดำรงตำแหน่งกรรมการผู้จัดการใหญ่ ของ EGCO ตั้งแต่วันที่ 1 ต.ค.58 แทนนายสหัส ประทักษ์นุกูล ที่หมดอายุสัญญาจ้างในวันที่ 30 ก.ย.นี้